
Text rozhodnutia
Súd: Krajský súd Prešov Spisová značka: 1Sd/89/2014 Identifikačné číslo súdneho spisu: 8014201190 Dátum vydania rozhodnutia: 27. 11. 2014 Meno a priezvisko sudcu, VSÚ: JUDr. Viera Zoľáková ECLI: ECLI:SK:KSPO:2014:8014201190.1 ROZSUDOK V MENE SLOVENSKEJ REPUBLIKY Krajský súd v Prešove samosudkyňou JUDr. Vierou Zoľákovou, v právnej veci navrhovateľa K. D., bývajúcej v F., D. XXX/XX proti odporkyni Sociálnej poisťovni, ústredie v Bratislave, ul. 29. augusta č. 8, Bratislava, o invalidný dôchodok, dňa 27. novembra 2014 takto r o z h o d o l : Súd p o t v r d z u j e rozhodnutie odporkyne zo dňa 27. mája 2014 č. XXX XXX XXXX 0. Náhradu trov konania účastníkom n e p r i z n á v a . o d ô v o d n e n i e : Rozhodnutím zo dňa 27. mája 2014 č. XXX XXX XXXX X odporkyňa podľa § 70 ods. 1, § 82 a § 293ce zákona č. 461/2003 Z. z. o sociálnom poistení v znení neskorších predpisov priznala navrhovateľovi od 1. októbra 2013 invalidný dôchodok v sume 115,30 EUR mesačne a podľa § 82 zákona č. 461/2003 Z. z. a § 1 opatrenia Ministerstva práce, sociálnych vecí a rodiny Slovenskej republiky č. 329/2013 Z. z., ktorým sa stanovuje pevná suma zvýšenia dôchodkovej dávky a percento zvýšenia úrazovej renty, zvýšila navrhovateľovi invalidný dôchodok od 1.1.2014 na sumu 119,80 EUR. Rozhodnutie odôvodnila tým, že navrhovateľ bol uznaný za invalidného z dôvodu, že má pokles schopnosti vykonávať zárobkovú činnosť o 50, % v porovnaní so zdravou fyzickou osobou, pričom jeho zdravotný stav bol posúdený posudkovým lekárom sociálneho poistenia Sociálnej poisťovne pobočka Poprad a výsledok je uvedený v lekárskej správe z 8.4.2014. Sumu invalidného dôchodku určila ako súčin priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku, aktuálnej dôchodkovej hodnoty a percentuálneho poklesu schopnosti vykonávať zárobkovú činnosť. Priemerný osobný mzdový bod bol u neho určený na 0,6470 a podľa § 63 ods. 4 písm. a) zákona č. 461/2003 Z. z. k tomuto priemernému osobnému mzdovému bodu nižšiemu ako 1,00 pripočítalo v roku 2013 17% z rozdielu medzi hodnotou 1,0 a hodnotu priemerného osobného mzdového bodu. Takto bola určená hodnota priemerného osobného mzdového bodu u navrhovateľa na 0,7071, ku dňu vzniku nároku na invalidný dôchodok k 1.10.2013 získal 8 113 dní obdobia dôchodkového poistenia, ku ktorému sa pripočítalo obdobie od vzniku nároku na invalidný dôchodok do dosiahnutia dôchodkového veku (62 rokov), ktorý navrhovateľ dosiahne 1.6.2022, v ktorom získal 3 165 dní dôchodkového poistenia, spolu tak získal 11 278 dní teda 30,8987 rokov obdobia dôchodkového poistenia a pripočítaného obdobia. Aktuálna dôchodková hodnota bola k 1.10.2013 podľa opatrenia Ministerstva práce, sociálnych vecí a rodiny č. 437/2012 Z. z. 10,0098 EUR. Suma invalidného dôchodku bola určená na 109,40 EUR ako súčin priemerného osobného mzdového bodu 0,7071, obdobia dôchodkového poistenia 30,8987 rokov, aktuálnej dôchodkovej hodnoty 10,0098 a 50 % miery poklesu schopnosti vykonávať zárobkovú činnosť. Podľa § 82 a § 293ce zák. č. 461/2003 Z. z. sa táto suma zvýšila odo dňa priznania dôchodku o 5,90 EUR mesačne, t.j. o pevnú sumu stanovenú opatrením Ministerstva práce, sociálnych vecí a rodiny v § 1 písm. g), a od 1.1.2014 o 4,50 EUR mesačne podľa § 1 písm. g) opatrenia Ministerstva práce, sociálnych vecí a rodiny č. 329/2012 Z. z. Navrhovateľ podal proti tomuto rozhodnutiu včas odvolanie. Nesúhlasil s určenou mierou poklesu schopnosti vykonávať zárobkovú činnosť 50 %. Uviedol, že nedokáže vykonávať žiadnu prácu, jeho stav po mozgovej príhode je nepriaznivý, nie je schopný pohybovať sa samostatne, len s francúzskou barlou. Zdravotný stav sa mu zhoršil, bol na vyšetrení u psychiatra, máva časté bolesti hlavy a dolných aj horných končatín pravej strany. Odporkyňa vo vyjadrení k opravnému prostriedku uviedla, že námietkam navrhovateľa nie je možné vyhovieť. Citovala § 70 ods. 1 a § 71 ods. 1 zák. č. 461/2003 Z. z. o sociálnom poistení. Poukázala na to, že na základe opravného prostriedku navrhovateľa bol jeho zdravotný stav opätovne posúdený posudkovým lekárom sociálneho poistenia Sociálnej poisťovne pobočka Kežmarok dňa 29.7.2014 a ústredia dňa 14.10.2014. Posudkoví lekári zotrvali na pôvodnom posudku, že navrhovateľ je od 1.10.2013 invalidný s mierou poklesu schopnosti vykonávať zárobkovú činnosť 50 % v porovnaní so zdravou fyzickou osobou. Posudkoví lekári v konaní o opravnom prostriedku vyhodnotili aj predložené lekárske nálezy, tiež vykonali vlastné vyšetrenia. Navrhovateľ v konaní o opravnom prostriedku predloženými listinami nepreukázal, že jeho zdravotný stav odôvodňuje vyššiu mieru poklesu schopnosti vykonávať zárobkovú činnosť. Navrhla preskúmavané rozhodnutie ako vecne správne potvrdiť. Krajský súd podľa § 250l a nasledujúcich ustanovení zák. č. 99/1963 Zb. Občianskeho súdneho poriadku preskúmal rozhodnutie odporkyne, opravný prostriedok navrhovateľa, lekársku správu Sociálnej poisťovne pobočka Poprad zo dňa 8.4.2014 a aj zo dňa 14.10.2014, oboznámil sa s dávkovým spisom odporkyne a zistil, že opravný prostriedok navrhovateľa nie je dôvodný. Navrhovateľovi bol napadnutým rozhodnutím č. XXX XXX XXXX zo dňa 27.5.2014 podľa § 70 ods. 1 a § 82, § 293ce zákona č. 461/2003 Z. z. o sociálnom poistení priznaný invalidný dôchodok od 1. októbra 2013 v sume 115,30 Eur mesačne, po zvýšení 119,80 EUR mesačne, pretože bol uznaný za invalidného a podľa posudku posudkového lekára sociálneho poistenia mal mieru poklesu schopnosti vykonávať zárobkovú činnosť 50%. Podľa § 70 ods. 1 zákona č. 461/2003 Z. z. o sociálnom postení v znení neskorších predpisov poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok alebo mu nebol priznaný predčasný starobný dôchodok. Podľa § 71 ods. 1 zákona poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Podľa § 71 ods. 3 zákona pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu. Podľa § 71 ods. 4 zákona pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa § 153 ods. 1 písm. b), ods. 3 písm. a), ods. 5 zákona č. 461/2003 Z.z. o sociálnom poistení v znení neskorších predpisov lekársku posudkovú činnosť dôchodkového poistenia vykoná posudkový lekár sociálnej poisťovne príslušnej pobočky a posudkový lekár sociálnej poisťovne ústredie (ďalej len ,,posudkový lekár“). Podľa takto zisteného skutkového stavu je nesporné, že posudkoví lekári, ktorí vypracovali v predmetnej veci posudok, vychádzali z odborných medicínskych nálezov a ku dňu posudzovania zdravotného stavu navrhovateľa konštatovali, že stav navrhovateľa nemožno považovať za stav opodstatňujúci jeho invaliditu a v súlade s citovanými ustanoveniami stanovili aj mieru poklesu schopnosti vykonávať zárobkovú činnosť. Predpokladom nároku na invalidný dôchodok podľa § 70 ods. 1 zákona č. 461/2003 Z.z. je jedna medicínska podmienka, t. j. že poistenec zostal invalidným a zároveň potrebný počet rokov dôchodkového poistenia podľa § 72 Zákona o sociálnom poistení. Z obsahu posudkového spisu nepochybne vyplýva, že posudkoví lekári, ktorí vypracovali v predmetnej veci posudok vychádzali z odborných medicínskych nálezov. Zdravotné poškodenie správne zaradili podľa prílohy č. 4 zákona a správne a v súlade s uvedenými ustanoveniami ustanovili mieru schopnosti vykonávať zárobkovú činnosť navrhovateľa. Navrhovateľ žiadnym spôsobom nespochybnil medicínske závery posudkových lekárov a súd nezistil žiadnu skutočnosť, ktorá by tieto závery vyvracala. Posudky po vyšetrení navrhovateľa, ako aj na základe jeho zdravotnej dokumentácie sú jednoznačné so zhodným konštatovaním, že navrhovateľ je od 1.10.2013 invalidný s mierou poklesu schopnosti vykonávať zárobkovú činnosť 50 % v porovnaní so zdravou fyzickou osobou. Posudkoví lekári zhodnotili zdravotný stav navrhovateľa v súlade s postupom, ktorý zákon predpisuje a ich posudky sú úplné a presvedčivé. Psychické problémy, na ktoré poukázal navrhovateľka jednak v opravnom prostriedku, jednak na pojednávaní nemajú dlhodobý charakter, a preto v tomto štádiu rozhodovania neovplyvňujú posudzovanie jej invalidity. Z uvedených dôvodov súd podľa § 250q ods. 2 O.s.p. rozhodnutie odporkyne ako vecne správne potvrdil. Podľa § 73 ods. 2 zákona suma invalidného dôchodku poistenca, ktorý má percentuálny pokles schopnosti vykonávať zárobkovú činnosť najviac o 70 %, sa určí ako súčin percentuálneho poklesu schopnosti poistenca vykonávať zárobkovú činnosť, priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku, a aktuálnej dôchodkovej hodnoty; § 63 ods. 1 tretia veta a štvrtá veta platia rovnako. Osobný mzdový bod sa vypočíta podľa § 62 ods. 1 zákona ako podiel osobného vymeriavacieho základu (úhrn osobných vymeriavacích základov, z ktorých sa platilo poistné na dôchodkové poistenie, § 61) a všeobecného vymeriavacieho základu a zisťujú sa osobitne za každý kalendárny rok. Podľa § 63 ods. 1, 4 a 6 zákona priemerný osobný mzdový bod na určenie sumy dôchodkovej dávky sa určí ako podiel súčtu osobných mzdových bodov dosiahnutých v jednotlivých kalendárnych rokoch rozhodujúceho obdobia a obdobia dôchodkového poistenia v rozhodujúcom období, ak tento zákon neustanovuje inak. K priemernému osobnému mzdovému bodu v hodnote nižšej ako 1,0 sa pripočíta 17 % z rozdielu medzi hodnotami 1,0 a priemerným osobným mzdovým bodom určeným podľa odseku 1. Rozhodujúce obdobie na zistenie priemerného osobného mzdového bodu sú kalendárne roky pred rokom, v ktorom boli splnené podmienky nároku na dôchodkovú dávku, s výnimkou kalendárnych rokov pred 1. januárom 1984, ak tento zákon neustanovuje inak. Z rozhodujúceho obdobia sa vylučujú obdobia, za ktoré patrí osobný mzdový bod podľa § 62 ods. 2 prvej vety alebo § 255 ods. 3 prvej vety, alebo obdobie dôchodkového poistenia, za ktoré nemožno určiť osobný mzdový bod, ak tieto obdobia trvali celý kalendárny rok. Spôsob zvyšovania invalidného dôchodku priznaného z dôvodu poklesu schopnosti vykonávať zárobkovú činnosť najviac o 70 % je upravený v ustanovení § 82 ods. 5, 11, 12 zákona č. 461/2003 Z. z. o sociálnom poistení, podľa ktorého invalidný dôchodok priznaný z dôvodu poklesu schopnosti vykonávať zárobkovú činnosť najviac o 70 % vyplácaný k 1. januáru príslušného kalendárneho roka a invalidný dôchodok priznaný z dôvodu poklesu schopnosti vykonávať zárobkovú činnosť najviac o 70 % priznaný od 1. januára do 31. decembra príslušného kalendárneho roka sa zvyšujú podľa odseku 1 písm. a) o pevnú sumu určenú percentom, ktoré sa určí a) v roku 2013 ako súčet 50 % medziročného rastu spotrebiteľských cien a 50 % medziročného rastu priemernej mesačnej mzdy, z priemernej mesačnej sumy invalidného dôchodku priznaného z dôvodu poklesu schopnosti vykonávať zárobkovú činnosť najviac o 70 %, podľa odseku 11) príslušný kalendárny rok je rok, v ktorom sa zvýšenie dôchodkových dávok vykonáva. Dôchodková dávka vyplácaná k 1. januáru príslušného kalendárneho roka sa zvyšuje od 1. januára príslušného kalendárneho roka a dôchodková dávka priznaná od 1. januára do 31. decembra príslušného kalendárneho roka sa zvyšuje odo dňa jej priznania; podľa odseku 12) Ministerstvo vydá opatrenie a vyhlási jeho úplné znenie uverejnením v Zbierke zákonov najneskôr do 31. októbra kalendárneho roka, ktorý predchádza príslušnému kalendárnemu roku, ktorým ustanoví a) pevnú sumu zvýšenia dôchodkovej dávky podľa odsekov 2 až 7, 9 a 10. Súd dospel po preskúmaní veci k záveru, že odporkyňa pri priznávaní invalidného dôchodku navrhovateľovi napadnutým rozhodnutím postupovala v súlade s citovanými ustanoveniami a správne určila mieru poklesu schopnosti vykonávať zárobkovú činnosť a v nadväznosti na to správne vypočítala sumu invalidného dôchodku, ktorý navrhovateľovi priznala. Podľa odborného posudku posudkového lekára sociálneho poistenia Sociálnej poisťovne pobočka Poprad MUDr. G. W. zo dňa 8.4.2014 bola u navrhovateľa zistená miera poklesu schopnosti vykonávať zárobkovú činnosť 50 %, so vznikom invalidity dňa 1.10.2013. Ide o invaliditu v dôsledku choroby, pričom rozhodujúcim zdravotným postihnutím sú stavy po ischemickej cievnej mozgovej príhode, stredne ťažkej formy, kapitola VI-A-9-b/. Iné zdravotné postihnutia zistené u navrhovateľa bez vplyvu na zvýšenie percentuálnej miery boli potátor, nikotinizmus, počínajúci organický psychosyndróm. V konaní o opravnom prostriedku navrhovateľa bol vypracovaný nový odborný posudok posudkovým lekárom sociálneho poistenia Sociálnej poisťovne ústredie pracovisko Poprad MUDr. I. F. dňa 14.10.2014. Týmto posudkom boli opätovne potvrdené závery predošlého lekárskeho posudku. U navrhovateľa vznikla invalidita v dôsledku choroby mozgového infarktu, miera poklesu schopnosti vykonávať zárobkovú činnosť bola u neho opätovne ustálená na 50%, rozhodujúcim zdravotným postihnutím boli určené stavy po ischemickej cievnej mozgovej príhode, stredne ťažkej formy, kapitola VI, oddiel A, položka 9b, iné zdravotné postihnutia so zvýšením percentuálnej miery neboli u navrhovateľa zistené. Podkladom pre tento posudok boli okrem vlastného vyšetrenia posudkovým lekárom prepúšťacia správa z hospitalizácie na neurologickom oddelení v dňoch 24.-30.9.2013, správy z neurologického vyšetrenia zo dňa 14.11.2013, 14.1.2014, 8.4.2014, zo psychiatrického vyšetrenia zo dňa 16.11.2013, 18.11.2013, 15.4.2014, 26.5.2014. Z uvedeného vyplýva, že odporkyňa zohľadnila všetky dostupné lekárske závery v súvislosti s navrhovateľom poukázanými zdravotnými ťažkosťami. Z tohto dôvodu bola miera poklesu schopnosti vykonávať zárobkovú činnosť u navrhovateľa v porovnaní so zdravou fyzickou osobou určená na základe dôsledne a dostatočne zisteného skutočného stavu vecí a postup odporkyne v tomto smere bol v súlade s § 71 ods. 3, 4 zákona č. 461/2003 Z. z. o sociálnom poistení. Na základe tohto zisteného percentuálneho poklesu schopnosti vykonávať zárobkovú činnosť bola následne správne vypočítaná suma invalidného dôchodku. Suma invalidného dôchodku takéhoto poistenca sa určí ako súčin priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku a aktuálnej dôchodkovej hodnoty. Priemerný osobný mzdový bod navrhovateľa bol určený na 0,6470, a preto bolo k tejto hodnote podľa § 63 ods. 4 písm. a) zákona pripočítaných v roku 2013 17% z rozdielu medzi hodnotou 1,0 a hodnotou priemerného osobného mzdového bodu, a preto bol výsledný priemerný osobný mzdový bod určený hodnotou 0,7071. Obdobie dôchodkového poistenia navrhovateľ získal v rozsahu 30,8987 rokov , čo je obdobie poistenia ku dňu vzniku nároku na invalidný dôchodok ku dňu 1.10.2013 s pripočítaním obdobia od vzniku nároku na invalidný dôchodok do dosiahnutia dôchodkového veku dovŕšením 62 rokov veku, u navrhovateľa dňa 1.6.2022. Aktuálna dôchodková hodnota podľa opatrenia Ministerstva práce sociálnych vecí a rodiny č. 437/2012 Z. z. stanovená na rok 2013 bola 10,0098 EUR. Súčinom týchto veličín správne odporkyňa určila sumu invalidného dôchodku na 109,40 EUR. Správne bola následne táto suma zvýšená podľa § 82 a § 293ce zákona v spojení s § 1 opatrenia Ministerstva práce sociálnych vecí a rodiny č. 329/2012 Z. z., ktorým sa ustanovuje pevná suma zvýšenia dôchodkovej dávky v roku 2013, o 5,90 EUR mesačne na 115,30 EUR mesačne a rovnako správne bola táto suma následné zvýšená podľa § 82 zákona č. 461/2003 Z. z. v spojení s tým istým opatrením od 1.1.2014 o sumu 4,50 EUR mesačne na sumu 119,80 EUR mesačne. Z uvedených skutočností je zrejmé, že odporkyňa postupovala v súlade so zákonom a jej rozhodnutie o určení miery poklesu schopnosti vykonávať zárobkovú činnosť u navrhovateľa v porovnaní so zdravou fyzickou osobou je správne, a preto použitím tejto v súlade so zákonom zistenej hodnoty v rámci zákonom stanoveného postupu správne určila výslednú sumu invalidného dôchodku mesačne. Vzhľadom na to krajský súd podľa § 250q ods. 2 O.s.p. rozhodnutie odporkyne ako vecne správne potvrdil. O náhrade trov konania krajský súd rozhodol podľa § 250k ods. 1 O.s.p. v spojení s ustanovením § 250l ods. 2 O.s.p. a účastníkom náhradu trov konania nepriznal, lebo navrhovateľ v konaní nemal úspech a odporkyňa zo zákona nemá nárok na náhradu trov konania. Poučenie: Proti tomuto rozsudku je prípustné odvolanie do 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Prešove, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha, teda ako navrhuje, aby vo veci rozhodol odvolací súd.

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2014:8014201190.1 (dáta aktuálne k 11. 11. 2026). Záväzné je znenie zverejnené súdom.




